07/03/2019 | Administración LocalMunicipal
San Sadurniño
Bases da convocatoria de subvencións para a promoción do deporte e entidades deportivas 2019

A N U N C I O A Xunta de Goberno Local deste Concello, na sesión celebrada o día 21 de xaneiro de 2019, acordou aprobar as “Bases da convocatoria de subvencións para a promoción do deporte e entidades deportivas 2019”. Mediante o presente expónse ó público o contido desas bases iniciándose ó prazo de presentación de solicitudes. “PRIMEIRA.–FINALIDADE E OBXECTO. Estas bases teñen por obxecto establecer os criterios e o procedemento para a concesión de subvencións municipais dirixidas ao apoio e promoción do deporte no Concello de San Sadurniño, de acordo cos principios de publicidade, transparencia, obxectividade, libre concorrencia, non discriminación e igualdade, para a realización de actividades que, en xeral contribúan ó fomento dos intereses xerais ou sectoriais dos veciños e veciñas do Concello. Os fins indicados anteriormente efectuaranse de conformidade coa normativa aplicable especialmente prevista nos artigos: 25 da Lei 7/1985, do 2 de abril, Reguladora das Bases do Réxime Local; 294 da Lei 5/1997, do 22 de xullo de Administración Local; 40.2 do RDL 2/2004, do 5 de marzo, polo que se aproba o Texto Refundido da Lei de Facendas Locais; e 23 e seguintes do Regulamento de Servizos das Corporacións Locais; Lei 38/2003, do 17 de novembro, Xeral de Subvencións; RD 887/2006, do 21 de xullo, polo que se aproba o Regulamento da Lei 38/2003, do 17 de novembro; a Lei de Subvencións de Galiza e demais normas concordantes. SEGUNDA.-ACTIVIDADES SUBVENCIONABLES. Poderán ser obxecto de subvención as actividades ou a promoción do deporte realizadas por entidades deportivas rexistradas con domicilio social en San Sadurniño no momento da convocatoria dentro do período natural do ano 2019 e que estean ao corrente das súas obrigas fiscais e económicas con calquera ente administrativo. Serán subvencionables os gastos correntes de funcionamento e participación en campionatos deportivos, tales como fichas de inscrición en competicións, desprazamentos, arbitraxes, servizos sanitarios, compra de material deportivo, transporte; e outros de funcionamento ordinario da entidade como seguros, etc. Non serán obxecto de subvención os gastos financeiros, notariais, rexistrais, periciais, multas, sancións e recargos administrativos ou penais, nin os tributos directos a cargo das entidades beneficiarias. Non se considerarán en ningún caso gastos subvencionables os derivados da organización de xantares, eventos gastronómicos ou outros similares. TERCEIRA.–LÍMITE DAS SUBVENCIÓNS E COMPATIBILIDADE CON OUTRAS. As subvencións que se outorguen ó abeiro do establecido nas presentes bases serán compatibles con outras axudas para a mesma finalidade, calquera que sexa a súa procedencia, pero en ningún caso o importe da subvención poderá ser de tal contía que, illadamente ou en concorrencia con subvencións ou axudas doutras Administracións públicas ou doutros entes públicos ou privados, supere o custo total da actividade que vai desenvolver a entidade beneficiaria. A subvención aprobada poderá ser revisada unha vez coñecido o financiamento do gasto a través das achegas complementarias de axudas doutras entidades, así como, no seu caso, outros ingresos. CUARTA.–ORZAMENTO. Para o financiamento das subvencións establecidas nas presentes bases destínase a cantidade de 6.000 €, que pode non esgotarse, establecida para tal finalidade no capítulo IV do orzamento municipal para o ano 2019. Unha vez finalizado o prazo de presentación de solicitudes, e á vista das que tiveran entrada no Rexistro municipal, o Concello de San Sadurniño reservarase a posibilidade de modificar a contía da anterior partida, previo oportuno expediente de modificación de crédito, en caso de que este fora preciso. QUINTA.–SOLICITUDES E DOCUMENTACIÓN. As solicitudes de subvención deberán formularse, debidamente cubertas en todos os seus apartados, no modelo oficial que se facilitará gratuitamente ás entidades interesadas nas oficinas do Concello, na Casa de Cultura ou poderá descargarse directamente da páxina web do Concello ( www.sansadurnino. gal ), e serán asinadas pola persoa que ocupe a presidencia da entidade. (Anexo I). Ademais, achegarase a seguinte documentación relativa ás actividades que se van desenvolver: a) Memoria explicativa da actividade obxecto da subvención solicitada, con especificación da denominación, da actividade, datas e lugares de realización, responsables do seu desenvolvemento, obxectivos e fins concretos a que se destinarán os fondos, non sendo subvencionables fins distintos aos expostos na memoria e no correspondente orzamento de gastos do punto b (Anexo II). b) Presuposto de Ingresos e gastos da actividade, con expresión do financiamento previsto, e ao nivel de detalle que permita comprobar que todos os conceptos de gasto son subvencionables (Anexo III). Así mesmo, presentarase a seguinte documentación relativa á entidade: c) Certificación acreditativa dos cargos representativos e copia da acta onde figure a composición actual da Xunta directiva e fotocopia do documento de identidade da persoa representante legal para a tramitación desta subvención (Anexo VI). d) Fotocopia compulsada do CIF da entidade. e) Documentación acreditativa de titularidade da instalación deportiva utilizada normalmente referenciada no punto 3 dos criterios de valoración. f) Certificado de Secretaría de número de deportistas, técnicos-as e directivos da entidade para avaliar medidas de cumprimento da igualdade de oportunidades de participación por cuestións de xénero (Anexo IV). g) Certificado expedido pola correspondente Federación onde a entidade realiza a actividade subvencionada, indicando na dita certificación o número de fichas de cada equipo nas correspondentes categorías nas que participa (Anexo V). h) Certificación dos datos bancarios da entidade solicitante, con correspondencia exacta cos datos achegados pola persoa interesada no que respecta ao nome ou denominación social, CIF e número de conta bancaria. Non será necesario achegar aquela documentación que xa estea rexistrada neste Concello, pero que debe estar actualizada no momento da solicitude da subvención ao respecto do contexto real organizativo da entidade. Os documentos normalizados sinalados como “anexos” nesta convocatoria poderán ser ampliados polas persoas solicitantes achegando a documentación que estimen oportuna para a mellor valoración das súas solicitudes. A documentación que deben presentar as entidades solicitantes, agás que se dispoña outra cousa, terá que ser presentada en orixinais ou fotocopias compulsadas, e estar referida sempre como límite máximo á data de expiración do prazo de presentación de instancias. A comprobación da existencia de datos non axustados á realidade, tanto na solicitude como na documentación achegada poderá comportar, en función da súa importancia, a denegación da axuda ou subvención solicitada, ou o seu reintegro, sen prexuízo das restantes responsabilidades que se deducisen. SEXTA.–PRAZO DE PRESENTACIÓN DE SOLICITUDES E RESOLUCIÓN DE ERROS. O prazo para presentar as solicitudes será de 30 días, contados dende o día seguinte á publicación da convocatoria no BOP. As instancias de solicitude, debidamente cumprimentadas, xunto coa documentación requirida, presentaranse no Rexistro xeral do Concello de San Sadurniño. Concluído o prazo de presentación de solicitudes, se as mesmas non reúnen os requisitos esixidos nesta convocatoria, requirirase á entidade interesada para que, nun prazo máximo e improrrogable de DEZ DÍAS HÁBILES, contados a partir do día seguinte á notificación de requirimento, resolva as faltas ou acompañe os documentos perceptivos. Transcorrido o dito prazo sen que se atenda o dito requirimento, terase por desistida a solicitude de subvención. SÉTIMA.–CRITERIOS DE AVALIACIÓN. A concesión de subvencións realizarase mediante o réxime de concorrencia competitiva, por resolución da Xunta de Goberno Local a proposta motivada da Comisión avaliadora, que estará composta polos seguintes membros: 1. Alcalde-Presidente do Concello ou concelleiro/a en quen delegue.2. A concelleira de Cultura, Deportes, Ensino e Mocidade ou concelleiro/a en quen delegue.3. Un concelleiro/a de cada grupo político con representación na corporación.4. Un funcionario/a ou traballador/a do Concello, con voz e sen voto, nomeado polo Alcalde, que exercerá a secretaría da Comisión avaliadora. Esta Comisión avaliadora seguirá os seguintes criterios de valoración: 1. N.º de fichas de cada modalidade deportiva para a tempada 2018-19. A ponderación atribuída a este criterio (20%) distribuirase de maneira proporcional segundo o ditame da Comisión avaliadora.2. N.º de categorías por idades. A ponderación atribuída a este criterio (20%) distribuirase de maneira proporcional en función da clasificación segundo ditame da comisión avaliadora, atendendo aos seguintes parámetros: e. Cada club que inscriba equipos en 6 categorías: 1,6 puntos. f. Cada club que inscriba equipos en 5 categorías: 1,4 puntos. g. Cada club que inscriba equipos en 4 categorías: 1,2 puntos. h. Cada club que inscriba equipos en 3 categorías: 1 punto. i. Cada club que inscriba equipos en 2 categorías: 0,8 puntos. j. Cada club que inscriba equipos nunha categoría: 0,6 puntos.3. Pola titularidade das instalacións, xa sexa en propiedade ou por algún tipo de cesión de uso demostrada mediante o correspondente documento contractual, primando aquelas entidades con instalacións propias pola necesidade do seu mantemento (30%). 4. Pola implantación de medidas que converxan coa posta en marcha neste Concello do Plan de Igualdade, é dicir, pola presenza de equipos, deportistas e membros técnicos ou directivos de xénero feminino ou masculino nos clubes, atendendo ao número de participantes de cada xénero en cada unha das modalidades deportivas, en base o estudo realizado polo Consello Superior de Deportes do ano 2016 do número de licenzas das diferentes Federacións Españolas. A Comisión avaliadora outorgará maior valor á existencia de deportistas a calquera outra situación. A ponderación atribuída a este criterio (10%) distribuirase da seguinte maneira: Deportista 75% Equipos, membros técnicos ou xerentes 25% 5. Contía orzamentaria do programa presentado para a solicitude. A ponderación atribuída a este criterio (10%), distribuirase de maneira proporcional en función da clasificación segundo ditame da comisión avaliadora, atendendo aos seguintes parámetros: a) de 500 a 1.000 €: até 0,50 puntos. b) de 1.001 a 2.000 €: até 1 punto. c) de 2.001 a 3.000 €: até 1,50 puntos. d) de 3.001 a 4.000 €: até 2 puntos. e) de 4.001 a 5.000 €: até 3 puntos. f) de 5.000 a 10.000 €: ate 4 puntos. g) Máis de 10.000 €: 5 puntos.6. Pola seguimento de medidas de promoción da lingua galega, na senda do indicado nos artigos 6.3 e 25 da Lei 3/1983 de Normalización Lingüistica de Galiza e no 5 e 44 da Ordenanza Municipal de Normalización Lingüistica (10%). Participarán da puntuación deste criterio as entidades que adopten as medidas inherentes ao obxectivo do mesmo, xa sexa nas súas comunicacións coa administración local, coma na publicidade das súas actuacións e demáis relacións públicas coa sociedade. O cumprimento das medidas deste criterio de valoración poderá ser comprobado en calquera momento polos órganos municipais competentes, que poderán adoptar as medidas necesarias para o bo cumprimento dos fins do precepto. O crédito total asignado á presente convocatoria distribuirase de maneira proporcional á puntuación que cada entidade deportiva obteña unha vez aplicados os criterios de ponderación establecidos. As solicitudes serán valoradas pola comisión mencionada e as subvencións concedidas pola Xunta de Goberno Local, a proposta da anterior, no prazo de TRES MESES, contados a partires do día seguinte ó do remate do prazo de presentación de solicitudes. A proposta de resolución provisional publicarase no taboleiro de anuncios do Concello e notificarase a cada entidade, detallándose na dita notificación a concesión de todas as entidades. Poderase conceder un prazo de DEZ DÍAS HÁBILES desde a publicación no taboleiro da resolución provisional para presentar alegacións, pasado o cal formularase proposta de resolución definitiva. OITAVA.–XUSTIFICACIÓN E PAGAMENTO. As subvencións concedidas aboaranse tras a xustificación do investimento por parte da entidade. Á vista da documentación xustificativa presentada, o órgano competente valorará o cumprimento da finalidade da subvención. O aboamento da subvención materializarase mediante ingreso na conta da entidade financeira sinalada pola entidade beneficiaria na documentación asinada. O prazo de xustificación finalizará, en todo caso, o 30 de decembro de 2019, agás que se solicitase e concedese unha prórroga, que non excederá nunca do prazo dun mes. A xustificación deberá presentarse no Rexistro xeral do Concello, e conterá a seguinte documentación: a) Memoria asinada polo Presidente explicativa da realización da actividade obxecto de subvención e grao de cumprimento de obxectivos, que inclúa un balance de ingresos e gastos realizados con motivo da dita actividade, de forma que se poida comprobar a concordancia co presuposto inicial presentado. A falta de información no sentido que se solicita nesta memoria, poderá posibilitar que a Comisión avaliadora deixe sen efecto ningún tipo de puntuación no criterio 5.º de orzamento do programa (Anexo VII). b) Facturas orixinais dos gastos ou fotocopias compulsadas polo Rexistro deste Concello das mesmas. c) As entidades beneficiarias da subvención quedan obrigadas a xustificar a axuda, coa cantidade resultante da suma do importe da subvención concedida, máis o 20% do orzamento presentado na solicitude. No caso de recibiren axudas ou subvencións doutras entidades públicas ou privadas, o importe do gasto xustificado deberá ser como mínimo a suma total das cantidades recibidas, máis o 20% adicional da subvención concedida nesta convocatoria. d) Relación das subvencións solicitadas e concedidas ata o momento da xustificación desta subvención, doutras concedidas por outras administracións ou entes privados para o financiamento das actividades ou investimentos. e) As facturas que se presenten como xustificantes, deberán corresponder cos gastos directamente relacionados coas actividades subvencionadas e deberán vir acompañadas do correspondente xustificante bancario de pagamento. Só se admitiran pagamentos en efectivo cando o importe da factura sexa inferior a 100 € e sen que poida ser obxecto de fraccionamento. NOVENA.–OBRIGAS DA ENTIDADE BENEFICIARIA. Son obligacións do beneficiario: 1. Cumprir o obxectivo, executar o proxecto, realizar a actividade ou adoptar o comportamento que fundamenta a concesión das subvencións.2. Xustificar ante o órgano concedente ou a entidade colaboradora, no seu caso, o cumprimento dos requisitos e condicións, así como a realización da actividade e o cumprimento da finalidade que determinen a concesión ou goce da subvención.3. Someterse ás actuacións de comprobación, a efectuar polo órgano concedente ou a entidade colaboradora, no seu caso, así como calquera outras de comprobación e control financeiro que poidan realizar os órganos de control competentes, tanto nacionais como comunitarios, achegando canta información lle sexa requirida no exercicio das actuacións anteriores.4. Comunicar ao órgano concedente ou a entidade colaboradora a obtención doutras subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.5. Acreditar con anterioridade a ditarse a proposta de resolución de concesión que se acha ao corrente no cumprimento das súas obrigacións tributarias e fronte á Seguridade Social, na forma que se determine regulamentariamente, e sen prexuízo do establecido na disposición adicional décimo oitava da Lei 30/1992, do 26 de novembro, de Réxime Xurídico das Administracións Públicas e do Procedemento Administrativo Común.6. Dispoñer dos libros contables, rexistros diligenciados e demais documentos debidamente auditados nos termos esixidos pola lexislación mercantil e sectorial aplicable ao beneficiario en cada caso, así como cuantos estados contables e rexistros específicos sexan esixidos polas bases reguladoras das subvencións, coa finalidade de garantir o adecuado exercicio das facultades de comprobación e control.7. Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.8. Adoptar as medidas de difusión contidas no apartado 4 do artigo 18 desta lei.9. Proceder ao reintegro dos fondos percibidos nos supostos contemplados no artigo 37 desta lei. A entidade beneficiaria deberá cumprir as seguintes obrigas: a) Cumprir o obxectivo, executar o proxecto, realizar a actividade ou adoptar o comportamento que fundamenta a concesión da subvención. b) Xustificar o cumprimento dos requisitos e condicións, a realización da actividade e o cumprimento da finalidade que determinen a concesión ou goce da subvención. c) Someterse ás actuacións de comprobación e control dos órganos competentes e achegar a información que lles sexa requirida, para o cal deberanse conservar os documentos xustificativos da aplicación dos fondos recibidos, en tanto poidan ser obxecto das actuacións de comprobación e control. d) Acreditar, cando se lle requira, diante do Concello a realización da actividade ou proxecto. DÉCIMA.–PATROCINIO. As entidades solicitantes das subvencións da presente convocatoria fican comprometidas a establecer de forma clara nos exemplares dos programas, carteis anunciadores, fotografías e demais material publicitario que editen con motivo do programa ou das actividades subvencionadas, mención expresa do patrocinio do Concello de San Sadurniño, cumprindo cos seguintes puntos: a) Deberán de estar sempre en lingua galega, sen que iso exclúa a posibilidade de utilizaren tamén outras linguas. b) Non se subvencionarán solicitudes que exclúan a lingua galega como lingua de uso vehicular dos soportes divulgativos das actividades. c) Deberán respectar rigorosamente a toponimia oficial de acordo coa Lei 3/1983. d) Deberán facer uso dos elementos da imaxe corporativa municipal recollidos no anexo II do Regulamento de identidade visual corporativa, publicado no BOP n.º 99, do 27 de maio de 2013. DÉCIMA.–COMPROBACIÓN DA XUSTIFICACIÓN DAS SUBVENCIÓNS. A Secretaría-Intervención do Concello de San Sadurniño será a responsable da comprobación da xustificación da subvención, así como da realización da actividade e o cumprimento da finalidade que determinou a concesión ou aproveitamento da subvención. No suposto de que non se presente xustificación nos termos establecidos na cláusula oitava, procederase á minoración proporcional da subvención concedida, e isto sempre que se xustifique máis do 50% da subvención concedida. De non xustificarse polo menos esa porcentaxe, anularase a concesión por entender non realizado o obxecto para o cal se solicitou subvención. No caso do incumprimento do obxecto, condicións ou finalidade de carácter prepagable ou ausencia e xustificación das mesmas nos termos descritos anteriormente, o Concello de San Sadurniño esixirá ás entidades beneficiarias da mesma o reintegro das cantidades correspondentes. DÉCIMO PRIMEIRA.–PROCEDEMENTO SANCIONADOR. As entidades beneficiarias das subvencións quedarán sometidas ás responsabilidades e ó réxime sancionador establecidos no artigo 82 da Lei xeral presupostaria. As sancións, no seu caso, serán acordadas e impostas pola Xunta de Goberno Local. DÉCIMO SEGUNDA.–RECURSOS. Contra o acto administrativo polo que se resolva o procedemento de concesión de subvencións, que pon fin á vía administrativa, poderá interpoñerse o recurso potestativo de reposición ante o mesmo órgano que a ditou e no prazo dun mes a contar desde o día seguinte ao da súa notificación, ao abeiro do establecido no art.116-1 da Lei 30/1992 do réxime xurídico das Administracións públicas e do procedemento administrativo común, o que se fai público para xeral coñecemento e ós efectos legais procedentes. DÉCIMO TERCEIRA.–VIXENCIA. Esta convocatoria entrará en vigor ao día seguinte da súa publicación no BOP. San Sadurniño, _____ de ______________________ de 20___ O alcalde Secundino García Casal San Sadurniño, 28 de febreiro de 2019. O alcalde, Secundino García Casal